A Határtalanul program keretében iskolánk 44 tanulója és 4 kísérő tanára indult útnak Erdélybe, Székelyföldre, hogy együtt fedezzék fel a magyarság történelmi és kulturális emlékeit. A kiránduláson a két hetedik osztály tanulói, valamint néhány 8. b osztályos diák vett részt. Az alábbiakban a gyerekek beszámolója olvasható az utazás élményeiről.

1.	nap  
Hajnali 5 órakor indultunk útnak, mindenki nagyon izgatott volt a kirándulás miatt. Már előre tudtuk, hogy sok érdekes helyre jutunk el, és jó lesz együtt tölteni az időt. Sajnos az időjárás nem kedvezett nekünk. Amikor a Királyhágóra érkeztünk, esett az eső, így a kilátásban nem tudtunk igazán gyönyörködni.
Ezután Bánffyhunyadon meglátogattunk egy református templomot. A templom belseje különleges volt, mert a mennyezetét színes, festett kazetták díszítették. A szószék fölött egy úgynevezett korona található, amely régen a hang erősítésére szolgált. Megnéztünk egy hatalmas orgonát is, amelynek 670 sípja van. A falakon Jézus életének jelenetei voltak láthatók, bár ezek már kissé megkoptak. Sok érdekes dolgot tudtunk meg a templomról.
A nap végén Korondra utaztunk, ahol elfoglaltuk a szállásunkat. Bár az idő nem volt a legjobb, mégis tartalmasan telt az első nap.

2.	nap  
Reggel Székelyudvarhelyre indultunk. Útközben az idegenvezető 13 történelmi vezetőt mutatott be, és ki kellett választanunk azt, aki a legszimpatikusabb volt számunkra. A városban az emlékműveknél meg is kerestük a választott személyünket.
Ezután Bözödújfaluhoz mentünk, amelyet 1988-ban elárasztottak. Itt egy emlékfalat és kopjafákat láttunk, amelyek az egykori lakóknak állítanak emléket.
Következő állomásunk Kőrispatak volt, ahol megnéztük a szalmakalap múzeumot, és ott ebédeltünk. Megismerkedtünk a malom működésével, majd a szalmakalap készítésével is. Mi magunk is kipróbálhattuk a fonást, és egy kis szalma angyalkát készítettünk.
A nap végén Szovátára utaztunk a Medve-tóhoz. Az idegenvezető mesélt a tó különlegességéről, például a magas sótartalmáról. Körbesétáltuk a tavat, majd fagyiztunk egyet. Ezután visszatértünk a szállásra.

3.	nap  
Reggeli után a Békás-szoros felé indultunk. Útközben gyönyörű hegyek között haladtunk, a Bucsin vidékén. Gyergyószentmiklóson egy örmény katolikus templomot is láttunk kívülről.
Ahogy közeledtünk a szoroshoz, a táj folyamatosan változott: a fenyőerdőket egyre inkább felváltották a hatalmas mészkősziklák. A „Pokol kapuján” áthaladva megérkeztünk a Békás-szoroshoz. Egy kb. 1 km-es sétát tettünk az út szélén, ahol néhol alig fértünk el egymás mellett. A látvány azonban mindenért kárpótolt bennünket, hiszen lenyűgöző volt.
Ezután a Gyilkos-tóhoz mentünk, amely 1837-ben alakult ki. A tó legmélyebb pontja 17 méter. Érdekesség, hogy a víz szintje a mészkőlerakódás miatt folyamatosan csökken. Itt ebédeltünk, majd egy óra szabadidőt kaptunk.
Hazafelé még megálltunk Gyergyószentmiklóson egy bevásárlóközpontnál, ahol szintén volt egy kis szabadidőnk. Ezután visszatértünk a szállásra, hogy kipihenjük a nap élményeit, és felkészüljünk a következő napra.

4. nap
A negyedik napon Farkaslakára látogattunk, ahol megnéztük Tamási Áron (született Tamás János) szülőházát. Meglepő volt hallani, hogy egyetlen szobában élt együtt a család: a szülők és a tíz testvér, köztük Áron is. Gyermekkorában egy baleset következtében – egy pisztollyal kilőtte a kisujját – nem tudta tovább folytatni a családi mesterséget. Mivel a környéken sokan viselték a Tamás János nevet, később felvette a Tamási Áron nevet.
Ezután felkerestük Tamási Áron sírját is. Különleges élmény volt, hiszen végakarata szerint kelet felé tájolva helyezték örök nyugalomra. Iskolánk koszorút is elhelyezett a sírnál, így tisztelegtünk az író emléke előtt.
A következő program a kürtőskalács-sütés volt a Kovács Kalácsnál, ahol mindenki maga készíthette el a saját kalácsát faszén fölött. Az eredmény kívül ropogós, belül puha és nagyon finom lett.
Ezután Korond felé indultunk, de útközben betértünk egy szénégetőhöz. Éppen egy farakást égettek, hatalmas füst és izzó parázs vette körül a helyszínt – olyan volt, mintha egy sötét, izzó világba csöppentünk volna.
Korondra érkezve egy órás bazározás következett, ahol mindenki kedvére nézelődhetett és vásárolhatott. Ezután egy taplász műhelybe látogattunk, ahol megismerkedtünk ezzel a különleges mesterséggel. A program után egy hosszabb séta következett vissza a buszhoz, majd a sófeldolgozóba mentünk, ahol betekintést nyertünk a só feldolgozásának folyamatába. Hatalmas sótömböket láttunk, és azt is megtudtuk, hogy a sót nemcsak étkezéshez használják, hanem számos más területen is fontos szerepe van.
A napot a Művelődési Házban zártuk egy vidám, zenés-táncos programmal. Nagyon jó hangulatban telt az este – sokat táncoltunk és nevettünk.
Ez a nap is igazán jól sikerült.

5. nap
Az ötödik napon Korondról Csíksomlyó felé vettük az irányt. A kegytemplom Csíkszeredán, a Somlyó-hegy lábánál található. Egy rövid mosdószünet után elindultunk a templom felé, azzal a kéréssel, hogy csendben lépjünk be.
A Mária kegytemplom a 16. században épült, gótikus stílusban. Bent megcsodáltuk a Segítő Szűz Mária szobrát, amely a világ legnagyobb fogadalmi szobra, magassága 2,27 méter. Aki szeretett volna, felmehetett a szoborhoz, imát mondhatott, kérhetett valamit, vagy akár meg is érinthette. Ezután leültünk a padokba, ahol szintén lehetőség volt csendben elmélyülni és imádkozni. Miután kijöttünk a templomból, megnéztük a kegytárgyakat is, és néhányan vásároltunk közülük. Csíksomlyóról a Gyimesek felé folytattuk utunkat, ahol megnéztük az ezeréves határt. Bemehettünk az őrházba és egy bunkerbe is, ahol régi tárgyakat láthattunk, majd a határnál kiállított katonai eszközöket is megtekintettük. A helyszínen egy határőr sok érdekességet mesélt Trianonról, a katolikus anyatemplomról és a környék történelméről.
Ezután felsétáltunk a 64 kopjafához, amelyek a nemzeti összetartozást jelképezik. Gyönyörű kilátás tárult elénk, majd visszaindultunk Korondra.
Ez a nap is nagyon jól telt.


